               COMISIA EUROPEANĂ
            Bruxelles, 21.4.2021
            COM(2021) 195 final
            2021/0101(NLE)
            Propunere de
            DECIZIE A CONSILIULUI
            privind pozițiile care urmează să fie adoptate în numele Uniunii Europene prin procedură scrisă de către participanții la Acordul privind creditele la export care beneficiază de susținere oficială și de către participanții la Înțelegerea sectorială privind creditele la export pentru aeronavele civile („ISA”) în ceea ce privește cererile Regatului Unit de a deveni participant la acestea

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii prin procedură scrisă de către participanții la Acordul privind orientările pentru creditele la export care beneficiază de susținere oficială (denumit în continuare „acordul”) și de către participanții la Înțelegerea sectorială privind creditele la export pentru aeronavele civile („înțelegerea sectorială privind aeronavele” sau „ISA”) în ceea ce privește cererile Regatului Unit al Marii Britanii și Irlandei de Nord („Regatul Unit”) de a deveni participant la acord și în cadrul ISA.

               2.Contextul propunerii

               2.1.Acordul și înțelegerea sectorială privind aeronavele

               Acordul este un acord tacit care urmărește să ofere un cadru pentru utilizarea ordonată a creditelor la export care beneficiază de susținere oficială. În practică, aceasta înseamnă stabilirea unor condiții echitabile (în baza cărora concurența să fie bazată pe prețul și pe calitatea produselor și serviciilor exportate, ci nu pe condițiile financiare oferite) și acționarea în sensul eliminării subvențiilor și a denaturărilor comerțului asociate creditelor la export care beneficiază de susținere oficială („susținere oficială”). Acordul a intrat în vigoare în aprilie 1978 și are o durată nedeterminată.

               Înțelegerea sectorială privind aeronavele constituie anexa III la acord și are scopul de a oferi un cadru pentru utilizarea previzibilă, coerentă și transparentă a creditelor la export care beneficiază de susținere oficială pentru vânzarea sau pentru leasingul aeronavelor și al bunurilor și serviciilor menționate la articolul 4 litera (a) din ISA. Astfel, ISA urmărește, de asemenea, să promoveze condiții de concurență echitabile pentru exporturile din sectorul aeronautic și să elimine subvențiile și denaturările comerciale legate de susținerea oficială. Înțelegerea sectorială privind aeronavele a intrat în vigoare la 1 februarie 2011.

               Acordul, inclusiv înțelegerea sectorială privind aeronavele, este integrat din punct de vedere administrativ în OCDE și primește sprijin din partea Secretariatului OCDE pentru credite. Cu toate acestea, nici acordul, nici înțelegerea sectorială privind aeronavele nu sunt acte ale OCDE
                  1
               .

               Uniunea Europeană - și nu statele membre - este Participant la acord și la înțelegerea sectorială privind aeronavele și ambele au fost transpuse în acquis-ul comunitar în temeiul Regulamentului (UE) nr. 1233/2011 al Parlamentului European și al Consiliului din 16 noiembrie 2011
                  2
               . Prin urmare, acordul și înțelegerea sectorială privind aeronavele sunt obligatorii din punct de vedere juridic ca o chestiune de drept al Uniunii.

               2.2.Participanții la acord și participanții la ISA

               În prezent, există zece participanți la acord („participanții la acord”): Australia, Canada, Uniunea Europeană, Japonia, Coreea, Noua Zeelandă, Norvegia, Elveția, Turcia și Statele Unite ale Americii.

               Înțelegerea sectorială privind aeronavele are zece participanți („participanții la ISA”), iar participarea la ISA este în mare măsură aceeași cu cea la acord. Singurele diferențe sunt faptul că Brazilia este participant la ISA (dar nu este participant la acord), în timp ce Turcia nu participă la ISA (deși este participant la acord).

               Atât participanții la acord, cât și participanții la ISA iau decizii prin consens cu privire la modificările acordului sau ale ISA.

               În conformitate cu articolul 3 din acord, alte state membre și nemembre ale OCDE pot fi invitate să devină participanți de către participanții actuali. Un neparticipant poate deveni participant la ISA în conformitate cu procedurile prevăzute în apendicele I la ISA.

               Comisia Europeană reprezintă Uniunea în cadrul reuniunilor participanților la acord și la ISA, precum și în cadrul procedurilor scrise de luare a deciziilor de către participanții la ISA și la acord.

               2.3.Actul avut în vedere al participanților la acord și al participanților la ISA

               Actul avut în vedere ar fi acordarea Regatului Unit a statutului de participant la acord și la ISA, ca urmare a cererilor formulate de Regatul Unit de a deveni participant atât la acord, cât și la ISA.

               Ca urmare a ieșirii din UE, Regatul Unit nu mai este reprezentat în acord și în ISA. Într-o scrisoare din 28 ianuarie 2021, Regatul Unit a solicitat ca participanții relevanți să fie de acord în mod oficial ca Regatul Unit să devină participant la ambele instrumente. Președintele acordului și participanții la ISA au prezentat cererile Regatului Unit la 29 ianuarie și au stabilit termenul până la care participanții existenți trebuie să răspundă în mod oficial, și anume 31 martie 2021. În mesajul președintelui din 11 februarie 2021, termenul a fost prelungit până la sfârșitul lunii mai 2021.

               Confirmarea participării Regatului Unit la acord și la ISA ar necesita o modificare a articolului 3 din acord și a articolului 3 din ISA, și anume dispozițiile care enumeră participanții relevanți.

               Având în vedere cele de mai sus, este necesar să se stabilească poziția Uniunii care urmează să fie adoptată în numele Uniunii în cadrul unui organism creat printr-un acord, deoarece decizia va fi obligatorie pentru Uniune și va afecta dreptul Uniunii, în temeiul articolului 1 din Regulamentul (UE) nr. 1233/2011, care prevede că «Orientările cuprinse în Acordul privind creditele la export care beneficiază de susținere oficială („acordul”) se aplică în cadrul Uniunii. Textul acordului se anexează prezentului regulament».

               3.Poziția care urmează să fie adoptată în numele Uniunii

               Actele avute în vedere ar permite Regatului Unit să devină participant la acord și participant la ISA.

               În mesajul președintelui din 29 ianuarie 2021 se afirmă: „Regatul Unit a fost una dintre țările inițiale implicate în stabilirea de discipline financiare pentru creditele la export care beneficiază de susținere oficială în anii 1970 și, de atunci, a fost un furnizor important atât de credite standard la export, cât și de credite la export pentru aeronave. De asemenea, este membru activ al Grupului de lucru pentru credite la export și garanții de credit. Prin urmare, ar fi logic și reciproc avantajos ca Regatul Unit să continue ca participant la acord și la ISA. Sper, prin urmare, că participanții vor sprijini această cerere”. Într-adevăr, se preconizează că toți participanții la acord și toți participanții la ISA vor sprijini cererile Regatului Unit.

               Este în interesul Uniunii ca Regatul Unit să participe atât la acord, cât și la ISA. Ambele instrumente oferă un cadru pentru utilizarea ordonată și transparentă a creditelor la export care beneficiază de susținere oficială în domeniile lor de aplicare respective și urmăresc să promoveze condiții de concurență echitabile pentru creditele la export care beneficiază de susținere oficială. În ultimii ani, Regatul Unit a devenit din ce în ce mai activ în ceea ce privește susținerea oficială. În 2018, UK Export Finance („UKEF”, departamentul de sprijinire a creditelor la export al guvernului Regatului Unit) a furnizat susținere oficială în valoare de sub 2 miliarde EUR. În 2019, aceasta a crescut deja la aproape 5,5 miliarde EUR. În calitate de participant la acord și la înțelegerea sectorială privind aeronavele, Regatul Unit ar trebui să respecte normele prevăzute de acestea.

               În plus, în ceea ce privește înțelegerea sectorială privind aeronavele, este important să se țină seama de participația continuă la Airbus a Regatului Unit. Regulamentul oficial privind creditele la export în sectorul producției de aeronave se referă, prin urmare, la un interes comun al statelor membre ale UE și al Regatului Unit.

               Având în vedere că scopul deciziei avute în vedere este de a asigura condiții de concurență echitabile pentru industria de export a UE, precum și de a ține seama în mod corespunzător de alinierea intereselor economice specifice dintre UE și Regatul Unit în sectorul producției de aeronave, pozițiile care urmează să fie adoptate în numele Uniunii trebuie să fie de a conveni ca Regatul Unit să devină participant la acord și la înțelegerea sectorială privind aeronavele.

               4.Temei juridic

               3.1.Temeiul juridic procedural

               3.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               3.1.2.Aplicarea la cazul în speță

               Cele două acte, pe care participanții la acord și participanții la ISA sunt invitați să le adopte (și anume, să decidă cu privire la cererile Regatului Unit de a deveni participant la acord și în cadrul ISA), constituie acte cu efecte juridice. Actele avute în vedere produc efecte juridice în temeiul articolului 1 din Regulamentul (UE) nr. 1233/2011 al Parlamentului European și al Consiliului din 16 noiembrie 2011 privind aplicarea anumitor orientări în domeniul creditelor la export care beneficiază de susținere oficială și de abrogare a Deciziilor 2001/76/CE și 2001/77/CE, care prevede că «Orientările cuprinse în Acordul privind creditele la export care beneficiază de susținere oficială („acordul”) se aplică în cadrul Uniunii. Textul acordului se anexează prezentului regulament».

               În consecință, temeiul juridic procedural al propunerii de decizie este articolul 218 alineatul (9) din TFUE.

               3.2.Temeiul juridic material

               3.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii.

               3.2.2.Aplicarea la cazul în speță

               Obiectivul principal și conținutul actelor avute în vedere se referă la politica comercială comună. Prin urmare, temeiul juridic material al deciziei propuse este articolul 207.

               3.3.Concluzie

               Temeiul juridic al deciziei propuse trebuie să fie articolul 207 alineatul (4) primul paragraf din TFUE coroborat cu articolul 218 alineatul (9).

               5.Publicarea actului avut în vedere

               Întrucât actele participanților la acord și ale participanților la ISA vor modifica înțelegerea sectorială privind aeronavele, este necesar ca ele să fie publicate în Jurnalul Oficial al Uniunii Europene, după acceptarea lor.

               2021/0101 (NLE)

               Propunere de

               DECIZIE A CONSILIULUI

               privind pozițiile care urmează să fie adoptate în numele Uniunii Europene prin procedură scrisă de către participanții la Acordul privind creditele la export care beneficiază de susținere oficială și de către participanții la Înțelegerea sectorială privind creditele la export pentru aeronavele civile („ISA”) în ceea ce privește cererile Regatului Unit de a deveni participant la acestea

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Orientările cuprinse în Acordul privind creditele la export care beneficiază de susținere oficială (denumit în continuare „acordul”) au fost transpuse, devenind astfel obligatorii din punct de vedere juridic în Uniune, prin Regulamentul (UE) nr. 1233/2011 al Parlamentului European și al Consiliului
                  4

                  5
               .

               (2)Participanții la acord sunt: Australia, Canada, Coreea, Elveția, Japonia, Norvegia, Noua Zeelandă, Statele Unite ale Americii, Turcia și Uniunea Europeană.

               (3)Înțelegerea sectorială privind creditele la export pentru aeronavele civile („ înțelegerea sectorială privind aeronavele” sau „ISA”) constituie anexa III la acord și, în conformitate cu articolul 2 din ISA, face parte integrantă din acord. Prin urmare, ISA a fost transpus, de asemenea, devenind obligatoriu din punct de vedere juridic în Uniune, prin Regulamentul (UE) nr. 1233/2011 al Parlamentului European și al Consiliului
                  6

                  7
               .

               (4)Participanții la ISA sunt Australia, Brazilia, Canada, Coreea, Elveția, Japonia, Norvegia, Noua Zeelandă, Statele Unite ale Americii și Uniunea Europeană.

               (5)Atât acordul, cât și înțelegerea sectorială privind aeronavele oferă un cadru pentru utilizarea ordonată și transparentă a creditelor la export care beneficiază de susținere oficială în domeniile lor de aplicare respective. Ele urmăresc să promoveze condiții echitabile pentru credite la export care beneficiază de susținere oficială, în scopul de a încuraja o concurență între exportatori bazată pe calitatea și prețul bunurilor și serviciilor exportate, mai degrabă decât pe cele mai favorabile clauze și condiții financiare care beneficiază de susținere oficială.

               (6)Regatul Unit al Marii Britanii și Irlandei de Nord (denumit în continuare „Regatul Unit”) s-a retras din Uniune cu efect de la 31 ianuarie 2020
                  8
               .

               (7)În conformitate cu articolul 3 din acord, alte state membre și nemembre ale OCDE pot fi invitate să devină participanți de către participanții actuali. Un neparticipant la ISA poate deveni participant la ISA în conformitate cu procedurile prevăzute în apendicele I la ISA.

               (8)Într-o scrisoare din 28 ianuarie 2021, Regatul Unit a solicitat ca participanții la acord și participanții la înțelegerea sectorială privind aeronavele să fie de acord ca Regatul Unit să devină participant la acord și, respectiv, la înțelegerea sectorială privind aeronavele. Participanții la acord și participanții la ISA trebuie să decidă prin procedură scrisă cu privire la aceste cereri.

               (9)Este oportun să se stabilească poziția care urmează să fie adoptată în numele Uniunii de către participanții la acord, precum și poziția care urmează să fie adoptată în numele Uniunii de către participanții la înțelegerea sectorială privind aeronavele, întrucât deciziile participanților la acord și ale participanților la acord vor fi obligatorii pentru Uniune în temeiul articolului 2 din Regulamentul (UE) nr. 1233/2011,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul procedurii scrise de către participanții la Acordul privind creditele la export care beneficiază de susținere oficială, în ceea ce privește cererea Regatului Unit de a deveni participant la acord, este de a sprijini această cerere.

               Articolul 1a

               Poziția care urmează să fie adoptată în numele Uniunii în cadrul procedurii scrise de către participanții la Înțelegerea sectorială privind creditele la export pentru aeronavele civile, în ceea ce privește cererea Regatului Unit de a deveni participant la înțelegerea sectorială, este de a sprijini această cerere.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Astfel cum sunt definite la articolul 5 din Convenția OCDE.

                     (2)

                        Regulamentul (UE) nr. 1233/2011 al Parlamentului European și al Consiliului din 16 noiembrie 2011 privind aplicarea anumitor orientări în domeniul creditelor la export care beneficiază de susținere oficială și de abrogare a Deciziilor 2001/76/CE și 2001/77/CE (JO L 326, 8.12.2011, p. 45).

                     (3)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.

                     (4)

                        Regulamentul (UE) nr. 1233/2011 al Parlamentului European și al Consiliului din 16 noiembrie 2011 privind aplicarea anumitor orientări în domeniul creditelor la export care beneficiază de susținere oficială și de abrogare a Deciziilor 2001/76/CE și 2001/77/CE (JO L 326, 8.12.2011, p. 45).

                     (5)

                        În trecut, versiunile precedente ale Acordului OCDE au fost deja transpuse în legislația UE prin decizii ale Consiliului.

                     (6)

                        Regulamentul (UE) nr. 1233/2011 al Parlamentului European și al Consiliului din 16 noiembrie 2011 privind aplicarea anumitor orientări în domeniul creditelor la export care beneficiază de susținere oficială și de abrogare a Deciziilor 2001/76/CE și 2001/77/CE (JO L 326, 8.12.2011, p. 45).

                     (7)

                        În trecut, versiunile precedente ale Acordului OCDE au fost deja transpuse în legislația UE prin decizii ale Consiliului.

                     (8)

                        Decizia (UE) 2020/135 a Consiliului din 30 ianuarie 2020 referitoare la încheierea Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 29, 31.1.2020, p. 1).


               COMISIA EUROPEANĂ
            Bruxelles, 27.4.2021
            COM(2021) 207 final
            2021/0107(BUD)
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea Fondului european de ajustare la globalizare în urma unei cereri din partea Germaniei – EGF/2020/003 DE/GMH Guss

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  1
                (denumit în continuare „Regulamentul FEG”)
                  2
               .

               2.La 15 decembrie 2020, Germania a înaintat cererea EGF/2020/003 DE/GMH Guss pentru o contribuție financiară din FEG, ca urmare a disponibilizărilor
                  3
                din cadrul întreprinderii GMH Guss GmbH din Germania.

               3.După evaluarea acestei cereri, Comisia a concluzionat, în conformitate cu toate dispozițiile aplicabile din Regulamentul FEG, că sunt îndeplinite condițiile pentru acordarea unei contribuții financiare din partea FEG.

               REZUMATUL CERERII

                        Cererea FEG

                        EGF/2020/003 DE/GMH Guss

                        Statul membru

                        Germania

                        Regiunea sau regiunile vizate (nivel NUTS
                           4
                         2)

                        Düsseldorf (DEA1)

                        Arnsberg (DEA5)

                        Data depunerii cererii

                        15 decembrie 2020

                        Data confirmării primirii cererii

                        15 decembrie 2020

                        Data cererii de informații suplimentare

                        28 decembrie 2020

                        Termenul pentru furnizarea informațiilor suplimentare

                        8 februarie 2021

                        Termenul pentru finalizarea evaluării

                        3 mai 2021

                        Criteriul de intervenție

                        Articolul 4 alineatul (1) litera (a) din Regulamentul FEG

                        Întreprinderea principală

                        GMH Guss

                        Numărul de întreprinderi vizate

                        1

                        Sectorul sau sectoarele de activitate economică

                        (Diviziunea NACE Rev. 2)
                           5

                        Diviziunea 24 (Prelucrarea metalelor de bază)

                        Numărul de filiale, furnizori și producători din aval

                        4

                        Perioada de referință (patru luni):

                        31 iulie 2020 – 30 noiembrie 2020

                        Numărul de disponibilizări în perioada de referință

                        585

                        Numărul total de beneficiari eligibili

                        585

                        Numărul total de beneficiari vizați

                        476

                        Bugetul pentru servicii personalizate (EUR)

                        1 730 731

                        Bugetul pentru implementarea FEG
                           6
                         (EUR)

                        72 114

                        Bugetul total (EUR)

                        1 802 845

                        Contribuția FEG (60 %) (EUR)

                        1 081 706

               EVALUAREA CERERII

               Procedura

               4.La 15 decembrie 2020, Germania a depus cererea EGF/2020/003 DE/GMH Guss, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul FEG. Comisia a confirmat primirea cererii la aceeași dată și a solicitat informații suplimentare din partea Germaniei la 28 decembrie 2020. Aceste informații suplimentare au fost furnizate în termen de șase săptămâni de la data cererii. Termenul de 12 săptămâni de la data primirii cererii complete, în cursul căruia Comisia ar trebui să finalizeze evaluarea conformității cererii cu condițiile de acordare a unei contribuții financiare, expiră la 3 mai 2021.

               Eligibilitatea cererii

               Întreprinderile și beneficiarii în cauză

               5.Cererea se referă la 585 de lucrători disponibilizați de patru filiale ale întreprinderii GMH Guss GmbH. Această întreprindere funcționează în sectorul economic încadrat la diviziunea 24 a NACE Rev. 2 (Prelucrarea metalelor de bază). Disponibilizările au avut loc în regiunile de nivel NUTS 2 Düsseldorf (DEA1)
                  7
                și Arnsberg (DEA5)
                  8
               . Aceste unități sunt situate în zona Ruhr, regiunea industrială tradițională din Renania de Nord-Westfalia.

               Criteriile de intervenție

               6.Germania a depus cererea în temeiul criteriilor de intervenție stabilite la articolul 4 alineatul (1) litera (a) din Regulamentul FEG, care prevăd disponibilizarea a cel puțin 500 de lucrători ai unei întreprinderi dintr-un stat membru într-o perioadă de referință de patru luni.

               7.Perioada de referință de patru luni pentru cerere este cuprinsă între 31 iulie 2020 și 30 noiembrie 2020.

               8.585 de lucrători au fost disponibilizați de GMH Guss în perioada de referință.

               Calculul disponibilizărilor și al cazurilor de încetare a activității

               9.Disponibilizările din cursul perioadei de referință au fost calculate de la data la care, în conformitate cu articolul 3 alineatul (1) din Directiva 98/59/CE a Consiliului
                  9
               , angajatorul a notificat în scris autorității publice competente disponibilizările colective preconizate. Înainte de finalizarea evaluării de către Comisie, Germania a confirmat că aceste 585 de disponibilizări au avut loc efectiv.

               Beneficiarii eligibili

               10.Numărul total de beneficiari eligibili este de 585.

               Legătura dintre disponibilizări și schimbările structurale majore apărute în tiparele comerțului mondial ca urmare a globalizării

               11.Pentru a stabili legătura dintre disponibilizări și schimbările structurale majore apărute în tiparele comerțului mondial ca urmare a globalizării, Germania susține că industria metalurgică din Germania se confruntă cu probleme grave, cum ar fi schimbările în comerțul internațional cu bunuri și servicii, precum și relocarea activităților în țări din afara UE.

               12.În turnătorii, metalele sunt topite, iar metalele lichide sunt turnate în forme personalizate. Acest proces presupune o utilizare intensivă a forței de muncă. În turnătorii se recurge, de obicei, la topirea metalelor atunci când sunt necesare forme foarte complexe. Turnătoriile sunt furnizori tradiționali pentru alte industrii prelucrătoare, în special pentru industria autovehiculelor, precum și pentru industria utilajelor, a construcțiilor, a oțelului, a energiei, pentru industria chimică și cea a tehnologiilor medicale. În Germania, principalii clienți ai turnătoriilor sunt industria autovehiculelor (60 %) și industria utilajelor (26 %)
                  10
               . Întrucât turnătoriile sunt foarte specializate și furnizează produse personalizate clienților lor, activitățile turnătoriilor depind în mare măsură de cererea câtorva clienți principali.

               13.Două filiale ale GMH Guss erau furnizori pentru industria autovehiculelor: una pentru producătorii de autovehicule și cealaltă pentru producătorii de camioane grele. O a treia filială era furnizor pentru industria utilajelor, cu un accent special pe construcțiile navale. O a patra filială, precum și societatea-mamă însăși, ofereau servicii administrative pentru filialele producătoare.

               14.În mod tradițional, turnătoriile au fost construite aproape de clienții lor principali, întrucât era necesară o cooperare strânsă pentru proiectarea produselor personalizate și din cauza transportului dificil al produselor grele. Prin urmare, în Germania, industria se situează în principal în regiunile care au în mod tradițional industrii prelucrătoare. În Germania, 25 % din metalul turnat este produs în Renania de Nord-Westfalia
                  11
               .

               15.Deși, în 2019, era cel mai mare producător de articole din metal turnat din UE, producând de peste două ori mai mult decât Italia și de trei ori mai mult decât Franța
                  12
               , Germania avea doar o cotă de 5 % din producția mondială, după China (45,5 %), India (11 %) și SUA (8,8 %).

               16.În ceea ce privește industria autovehiculelor – unul dintre principalii clienți ai turnătoriilor din Germania, tiparele comerțului mondial s-au schimbat drastic în ultimii ani. Deși, în 2000, UE era lider în lume, cu 33 % din producția mondială de automobile, cota sa de piață la nivel mondial a scăzut la 19 % până în 2019. Din cauza cererii în creștere din regiune, Asia domină în prezent de departe producția mondială de autovehicule, cu o cotă de piață la nivel mondial de 54 % din producția mondială de autovehicule în 2019. Pentru prima dată în istorie, producătorii germani de autovehicule produceau mai multe autovehicule în China decât în Germania. În cifre totale, în 2019, producția de autovehicule a ajuns la cel mai scăzut nivel din 1996 până în prezent
                  13
               .

               17.În ceea ce privește producătorii de camioane grele, producția de camioane grele cu o greutate de peste 3,5 tone aproape s-a înjumătățit în Germania, de la 256 131 de vehicule în 2008 la 133 997 în 2019. În prezent, China domină piața mondială, cu o cotă de piață de 40 % din producția mondială și, din cauza supraproducției, vinde camioane grele la prețuri extrem de competitive, subcotând concurenții în multe părți ale lumii
                  14
               .

               18.În plus, pe piața europeană, în ansamblul industriei autovehiculelor, a apărut o tendință de a transfera producția sau părți ale lanțului de aprovizionare către Europa de Est, inclusiv către țări terțe. Acest lucru este valabil în special pentru produsele cu utilizare intensivă a forței de muncă, cum ar fi produsele din metal turnat. Standardele de mediu mai scăzute, în special în țările din afara UE, reprezintă un alt motiv pentru transferul producției de articole din metal turnat
                  15
               .

               19.În ceea ce privește sectorul construcțiilor navale, media anuală a construcțiilor navale din Europa s-a înjumătățit în perioada 2011-2019 în comparație cu perioada 2002-2010
                  16
               . Producătorii asiatici domină în prezent piața mondială, cu o cotă de piață de 84 %
                  17
               .

               20.Aceste dificultăți legate de globalizare au exercitat presiuni puternice asupra sectorului turnătoriilor, ceea ce a dus la o scădere cu 8,9 % a producției totale de metal turnat în Germania între 2018 și 2019
                  18
               .

               21.Până în prezent, diviziunea 24 a NACE – Prelucrarea metalelor de bază a făcut obiectul a șase cereri FEG, patru dintre acestea fiind fondate pe globalizarea schimburilor comerciale și două pe criza economică și financiară mondială
                  19
               .

               Evenimente care au condus la disponibilizări și la încetarea activității

               22.Evenimentele care au dus la aceste disponibilizări sunt procedurile de insolvență cu privire la GMH Guss. În timp ce o filială, Dieckerhoff Guss GmbH, a fost închisă în totalitate, celelalte au fost închise parțial și funcționează în regim de insolvență. Dintr-un total de 1 000 de angajați, 585 de lucrători și-au pierdut locul de muncă. Autoritățile publice au fost informate despre disponibilizările de la Walter Hundhausen GmbH la 31 iulie 2020, despre cele de la Dieckerhoff Guss GmbH la 24 septembrie 2020, iar despre celelalte entități la 5 octombrie 2020.

               23.În timp ce GMH Guss funcționa deja într-un mediu de afaceri dificil din cauza globalizării, problemele sale au culminat atunci când principalul client al filialei, Walter Hundhausen GmbH, care reprezenta 60 % din producția filialei, a decis să transfere în Turcia părți din lanțul său de aprovizionare.

               24.De asemenea, concurentul taiwanez MEITA a deschis două turnătorii în Obrenovac, Serbia. Aceste turnătorii, puternic subvenționate de guvernul sârb, și-au lansat producția în 2017 și, respectiv, în 2019 și produc în special pentru industria europeană a autovehiculelor
                  20
               . Datorită subvențiilor și costurilor mai scăzute ale forței de muncă, MEITA a fost în măsură să ofere prețuri mult mai mici decât concurenții săi germani. În consecință, în 2019, principalii clienți din sectorul autovehiculelor ai filialei societății GMH Guss, Dieckerhoff Guss GmbH, au solicitat o reducere de preț de 30 %, pe care Dieckerhoff nu a fost în măsură să o ofere. Pierderea clienților, care au încheiat apoi contracte în exterior cu întreprinderile MEITA situate în Serbia, a însemnat sfârșitul Dieckerhoff Guss.

               25.Partenerii sociali au convenit asupra creării a patru societăți de transfer
                  21
               , câte una pentru fiecare filială a GMH Guss. Societățile de transfer vor fi gestionate de BOB Transfer GmbH. 476 de lucrători au semnat un acord tripartit în baza căruia vor trece la societatea de transfer în momentul încheierii oficiale a perioadei de angajare la GMH Guss sau la una dintre cele patru filiale ale acesteia.

               26.Asistența din partea FEG va fi utilizată pentru a veni în completarea măsurilor obișnuite propuse de societățile de transfer, dar poate fi folosită și pentru a extinde durata măsurilor individuale. 86 de lucrători au intrat într-o primă societate de transfer la 1 august 2020, iar restul lucrătorilor au început la 1 octombrie 2020.

               Impactul preconizat al disponibilizărilor asupra economiei și a ocupării forței de muncă la nivel local, regional sau național

               27.Se preconizează că aceste disponibilizări vor avea un puternic efect negativ asupra economiei locale. Zona Ruhr este o zonă industrială foarte urbanizată. Fiind în mod tradițional o regiune producătoare de cărbune și de oțel, regiunea se confruntă cu probleme structurale enorme încă din anii ´60, ratele șomajului depășind în mod constant media din Renania de Nord-Westfalia. Pandemia de COVID-19 are, de asemenea, un impact negativ asupra pieței forței de muncă. Între septembrie 2019 și septembrie 2020, rata șomajului în Renania de Nord-Westfalia a crescut de la 6,5 % la 7,9 % și de la 9 % la 10,7 % în zona Ruhr. Majoritatea lucrătorilor disponibilizați se află în a doua jumătate a carierei lor profesionale, au un nivel scăzut de calificare și adesea cunoștințe insuficiente de limba germană.

               Beneficiarii vizați și acțiunile propuse

               Beneficiarii vizați

               28.Se estimează că numărul lucrătorilor disponibilizați care vor beneficia de măsuri va fi de 476. Defalcarea acestor lucrători în funcție de sex, cetățenie și grupă de vârstă este următoarea:

                        Categorie

                        Numărul de
                           beneficiari vizați

                        Sexul:

                        Bărbați:

                        455

                        (95,59 %)

                        Femei:

                        21

                        (4,41 %)

                        Cetățenia:

                        Cetățeni ai UE:

                        291

                        (61,13 %)

                        Cetățeni din afara UE:

                        185

                        (38,87 %)

                        Grupa de vârstă:

                        15-24 de ani:

                        7

                        (1,47 %)

                        25-29 de ani:

                        24

                        (5,04 %)

                        30-54 de ani:

                        269

                        (56,51 %)

                        55-64 de ani:

                        175

                        (36,76 %)

                        peste 64 de ani:

                        1

                        (0,21 %)

               Eligibilitatea acțiunilor propuse

               29.Serviciile personalizate care vor fi puse la dispoziția lucrătorilor disponibilizați constau în acțiunile descrise mai jos:

               –Măsuri de perfecționare: Acestea sunt oferite în urma interviurilor de stabilire a profilului și de orientare profesională. Cursurile pot fi oferite individual sau în grupuri. Având în vedere numărul mare de participanți care provin din familii de migranți, participanților cu un nivel scăzut de cunoaștere a limbii germane li se vor oferi cursuri de limba germană.

               –Ateliere/grupuri colegiale: Este vorba despre întâlniri de grup asistate de un facilitator, care vor permite participanților să facă schimb de idei și să reflecte asupra experiențelor pe care le-au avut. Unele grupuri colegiale se vor concentra pe un aspect comun al acestora, cum ar fi cei care provin din familii de migranți sau participanții mai în vârstă.

               –Servicii de consiliere pentru înființarea de noi întreprinderi: Această categorie va cuprinde un pachet de servicii de consiliere pentru cei interesați să își înceapă propriile afaceri. Aceste servicii vor include măsuri de îndrumare personalizate, precum și participarea la sesiuni de îndrumare în grup.

               –Asistență pentru căutarea unui loc de muncă: Profesioniștii care se ocupă de prospectarea locurilor de muncă vor ajuta la identificarea eventualelor locuri de muncă vacante încă nepublicate, care ar putea corespunde lucrătorilor eligibili.

               –Îndrumare și orientare profesională: Pe baza interviurilor inițiale de stabilire a profilului, consilierii în orientare nu numai că vor informa cu privire la evoluțiile de pe piața forței de muncă și la posibilele parcursuri profesionale, ci vor oferi solicitanților, de asemenea, ajutor și sprijin motivațional și inspirațional. Lucrătorii sunt încurajați să își perfecționeze competențele sau să dobândească noi competențe și să participe la măsuri de educație și de formare care vizează găsirea unui nou loc de muncă, eventual într-un alt sector.

               –Consiliere profesională internațională: Persoanele aflate în căutarea unui loc de muncă care doresc să accepte un post într-un alt stat membru al UE vor fi asistate de consilieri speciali care le vor ajuta la căutarea unui loc de muncă, le vor informa cu privire la condițiile de muncă din statul membru respectiv și le vor ajuta la traducerea și recunoașterea calificărilor.

               –Mentorat post-angajare: Lucrătorii pot beneficia de servicii de consiliere suplimentare după angajare, astfel încât să li se faciliteze tranziția către noul loc de muncă și să se reducă la minimum riscul pierderii locului de muncă.

               –Alocația pentru formare profesională: Plata acestei alocații începe de la data la care lucrătorul beneficiază de serviciile societății de transfer și se încheie de îndată ce o persoană părăsește societatea de transfer. Participarea la măsuri active pe piața muncii este o condiție prealabilă pentru primirea unei alocații.

               30.Măsurile organizate sunt în conformitate cu strategia de sustenabilitate a Germaniei.

               31.Având în vedere pandemia de COVID-19, a fost elaborat un concept de igienă sanitară pentru a asigura punerea în aplicare a măsurilor. Acesta include cursuri online, precum și săli adecvate pentru cursuri desfășurate în clasă
                  22
               .

               32.Acțiunile propuse, descrise în prezentul document, constituie măsuri active de ocupare a forței de muncă incluse printre acțiunile eligibile stabilite la articolul 7 din Regulamentul FEG. Aceste acțiuni nu înlocuiesc măsurile pasive de protecție socială.

               33.Germania a furnizat informațiile necesare privind acțiunile care sunt obligatorii pentru întreprinderea vizată în temeiul legislației naționale sau în temeiul contractelor colective de muncă. Autoritățile germane au confirmat că respectivele acțiuni nu vor fi înlocuite de o contribuție financiară din partea FEG.

               Bugetul estimat

               34.Costurile totale estimate sunt de 1 802 845 EUR, incluzând cheltuieli pentru servicii personalizate de 1 730 731 EUR și cheltuieli pentru activitățile de pregătire, gestionare, informare și publicitate, control și raportare de 72 114 EUR.

               35.Contribuția financiară totală solicitată din FEG este de 1 081 706 EUR (60 % din costurile totale).

                        Acțiuni

                        Numărul de participanți estimat

                        Costul estimat per participant
                        (În EUR
                           23
                        )

                        Costuri totale estimate

                        (în EUR)
                           24

                        Servicii personalizate [acțiuni în temeiul articolului 7 alineatul (1) literele (a) și (c) din Regulamentul FEG]

                        Măsuri de perfecționare (Qualifizierungsmaßnahmen)

                        415

                        1 189

                        493 605

                        Ateliere/grupuri colegiale

                        240

                        438

                        105 160

                         Servicii de consiliere pentru înființarea de noi întreprinderi (Existenzgründerberatung)

                        3

                        5 133

                        15 400

                        Asistență pentru căutarea unui loc de muncă (Beratung und Stellenakquise)

                        476

                        517

                        245 968

                        Îndrumare și orientare profesională (Berufsvorbereitung und Orientierung)

                        200

                        201

                        40 133

                        Consiliere profesională internațională (Internationale Beratung)

                        10

                        1 133

                        11 332

                        Mentorat post-angajare (Nachbetreuungsmaßnahmen)

                        375

                        569

                        213 378

                        Subtotal (a):

                        Procent din pachetul de servicii personalizate

                        –

                        1 124 976

                        (65 %)

                        Alocații și stimulente [acțiuni în temeiul articolului 7 alineatul (1) litera (b) din Regulamentul FEG]

                        Alocații pentru formarea profesională (Transferkurzarbeitergeld)

                        476

                        1 273

                        605 755

                        Subtotal (b):

                        Procent din pachetul de servicii personalizate:

                        –

                        605 755

                        (35 %)

                         Acțiuni în temeiul articolului 7 alineatul (4) din Regulamentul FEG

                        1. Activități de pregătire

                        –

                        7 211

                        2. Gestionare

                        –

                        39 663

                        3. Informare și publicitate

                        –

                        3 606

                        4. Control și raportare

                        –

                        21 634

                        Subtotal (c):

                        Procent din costurile totale:

                        –

                        72 114

                        (4 %)

                        Costuri totale (a + b + c):

                        –

                        1 802 845

                        Contribuția FEG (60 % din costurile totale)

                        –

                        1 081 706

               36.Costurile acțiunilor identificate în tabelul de mai sus ca acțiuni în temeiul articolului 7 alineatul (1) litera (b) din Regulamentul FEG nu depășesc 35 % din costurile totale ale pachetului coordonat de servicii personalizate. Germania a confirmat că aceste acțiuni sunt condiționate de participarea activă a beneficiarilor vizați la activități de căutare a unui loc de muncă sau de formare.

               Perioada de eligibilitate a cheltuielilor

               37.Germania a început prestarea serviciilor personalizate către beneficiarii vizați la 1 august 2020. Prin urmare, cheltuielile referitoare la acțiuni sunt eligibile pentru o contribuție financiară din FEG de la 1 august 2020 până la 15 decembrie 2022.

               38.Germania a început să suporte plata cheltuielilor administrative pentru implementarea FEG la 1 noiembrie 2020. Prin urmare, cheltuielile cu activitățile de pregătire, de gestionare, de informare și publicitate, precum și de control și raportare sunt eligibile pentru o contribuție financiară din partea FEG de la 1 noiembrie 2020 până la 15 iunie 2023.

               Complementaritatea cu acțiunile finanțate din fonduri naționale sau din fonduri ale Uniunii

               39.Sursele de prefinanțare sau de cofinanțare națională sunt bugetul federal și Bundesagentur für Arbeit (Serviciul public pentru ocuparea forței de muncă). Acestea finanțează contribuția națională de 40 % din costurile totale ale măsurilor finanțate prin FEG oferite de societatea de transfer
                  25
               .

               40.Germania a confirmat că măsurile descrise mai sus care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               41.Germania a stabilit că măsurile FEG propuse completează măsurile oferite de Fondul social european (FSE). Programul operațional FSE pentru Renania de Nord-Westfalia cofinanțează unele dintre măsurile de bază ale programului de plăți compensatorii (Sozialplan) convenit de partenerii sociali. Germania a confirmat că FEG nu înlocuiește niciuna dintre aceste măsuri.

               Proceduri de consultare a beneficiarilor vizați sau a reprezentanților acestora, a partenerilor sociali, precum și a autorităților locale și regionale

               42.Germania a indicat că pachetul coordonat de servicii personalizate a fost elaborat în consultare cu toate părțile vizate, în special cu partenerii sociali. Pentru planificarea măsurilor sprijinite de FEG, Ministerul Federal al Muncii și al Afacerilor Sociale a purtat discuții cu PES și BOB Transfer GmbH, pentru a analiza sfera de aplicare a unui eventual sprijin din FEG. Încă de la început, partenerii sociali au sprijinit o posibilă cerere FEG. A fost înființat un comitet de monitorizare pentru a orienta o posibilă intervenție cofinanțată de FEG. Pe lângă reprezentanții Ministerului Muncii și Afacerilor Sociale, ai PES și ai societății de transfer, comitetul de monitorizare cuprinde reprezentanți ai partenerilor sociali, reprezentanți ai sindicatului IG Metall, lichidatori ai întreprinderii care efectuează disponibilizările și ai filialelor acesteia, precum și reprezentanți ai comitetelor de întreprindere.

               Sistemele de gestionare și control

               43.Cererea conține o descriere a sistemului de gestionare și control, care precizează responsabilitățile organismelor implicate. Germania a notificat Comisiei faptul că contribuția financiară va fi gestionată de aceleași organisme din cadrul Ministerului Federal al Muncii și Afacerilor Sociale (Bundesministerium für Arbeit und Soziales) care gestionează Fondul Social European (FSE). În timp ce „Gruppe Europäische Fonds für Beschäftigung” acționează în calitate de autoritate de management
                  26
               , „Organisationseinheit Prüfbehörde”
                  27
               , independentă din punct de vedere organizațional, este autoritatea de control pentru aceste fonduri. Aceste organisme au gestionat și contribuțiile din FEG acordate anterior Germaniei. Unele dintre sarcinile autorității de management a FEG sunt în permanență delegate SPOFM prin acord administrativ.

               Angajamentele asumate de statul membru în cauză

               44.Germania a oferit toate garanțiile necesare cu privire la următoarele:

               –în contextul accesului la acțiunile propuse și al implementării acestora, vor fi respectate principiile egalității de tratament și nediscriminării,

               –au fost respectate cerințele prevăzute de legislația națională și de legislația UE în ceea ce privește disponibilizările colective,

               –GMH Guss, care și-a continuat activitățile după efectuarea disponibilizărilor, și-a respectat obligațiile legale în materie de disponibilizări și a luat măsurile adecvate pentru lucrătorii săi,

               –acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare,

               –acțiunile propuse vor fi complementare cu acțiunile finanțate prin fondurile structurale,

               –contribuția financiară din partea FEG va respecta normele procedurale și de fond ale Uniunii în materie de ajutoare de stat.

               IMPLICAȚIILE BUGETARE

               Propunerea bugetară

               45.FEG nu trebuie să depășească o sumă anuală maximă de 186 de milioane EUR (la prețurile din 2018), astfel cum se prevede la articolul 8 alineatul (1) din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027
                  28
               .

               46.După examinarea cererii în conformitate cu condițiile stabilite la articolul 13 alineatul (1) din Regulamentul FEG și luând în considerare numărul de beneficiari vizați, acțiunile propuse și costurile estimate, Comisia propune mobilizarea FEG pentru suma de 1 081 706 EUR, reprezentând 60 % din costurile totale ale acțiunilor propuse, în scopul de a furniza o contribuție financiară ca răspuns la cererea menționată.

               47.Decizia propusă privind mobilizarea FEG va fi adoptată împreună de Parlamentul European și de Consiliu, în conformitate cu punctul 9 din Acordul interinstituțional din 16 decembrie 2020 între Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs către introducerea de noi resurse proprii
                  29
               .

               Acte conexe

               48.În același timp cu prezentarea acestei propuneri de decizie privind mobilizarea FEG, Comisia va prezenta Parlamentului European și Consiliului o propunere de transfer al sumei de 1 081 706 EUR către linia bugetară relevantă.

               49.Concomitent cu adoptarea prezentei propuneri de decizie privind mobilizarea FEG, Comisia va adopta o decizie privind o contribuție financiară, prin intermediul unui act de punere în aplicare, care va intra în vigoare la data la care Parlamentul European și Consiliul vor adopta decizia propusă privind mobilizarea FEG.

               2021/0107 (BUD)

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea Fondului european de ajustare la globalizare în urma unei
                  cereri din partea Germaniei – EGF/2020/003 DE/GMH Guss

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  30
               , în special articolul 15 alineatul (4),

               având în vedere Acordul interinstituțional din 16 decembrie 2020 între Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs către introducerea de noi resurse proprii
                  31
               , în special punctul 9,

               având în vedere propunerea Comisiei Europene,

               întrucât:

               (1)Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară activități independente a căror activitate a încetat în urma unor schimbări structurale majore ale tiparelor comerțului mondial, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, și să le acorde asistență în procesul de reintegrare pe piața muncii.

               (2)FEG nu trebuie să depășească o sumă anuală maximă de 186 de milioane EUR (la prețurile din 2018), astfel cum se prevede la articolul 8 alineatul (1) din Regulamentul (UE, Euratom) 2020/2093 al Consiliului
                  32
               .

               (3)La 15 decembrie 2020, Germania a depus o cerere de mobilizare a FEG în legătură cu disponibilizările decise de GMH Guss GmbH în Germania. Cererea a fost completată cu informații suplimentare furnizate în conformitate cu articolul 8 alineatul (3) din Regulamentul (UE) nr. 1309/2013. Cererea îndeplinește condițiile pentru stabilirea sumei contribuției financiare din partea FEG, prevăzute la articolul 13 din Regulamentul (UE) nr. 1309/2013.

               (4)Prin urmare, FEG ar trebui mobilizat pentru a oferi o contribuție financiară în valoare de 1 081 706 EUR ca răspuns la cererea depusă de Germania.

               (5)Pentru a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2021, se mobilizează Fondul european de ajustare la globalizare pentru a se furniza cuantumul de 1 081 706 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  33*.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        JO L 347, 20.12.2013, p. 855.

                     (2)

                        Regulamentul (UE) nr. 1309/2013 se aplică tuturor cererilor primite până la 31 decembrie 2020.

                     (3)

                        În sensul articolului 3 din Regulamentul FEG.

                     (4)

                        Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34).

                     (5)

                        JO L 393, 30.12.2006, p. 1.

                     (6)

                        În conformitate cu articolul 7 alineatul (4) din Regulamentul (UE) nr. 1309/2013.

                     (7)

                        filialele Friedrich Wilhelms-Hütte Eisenguss GmbH și Friedrich Wilhems-Hütte GmbH, ambele situate în Mülheim an der Ruhr

                     (8)

                        filiala Dieckerhoff Guss GmbH din Gevelsberg și filiala Walter Hundhausen GmbH (precum și sediul principal al GMH Guss GmbH) din Schwerte

                     (9)

                        Directiva 98/59/CE a Consiliului din 20 iulie 1998 privind apropierea legislațiilor statelor membre cu privire la concedierile colective (JO L 225, 12.8.1998, p. 16).

                     (10)

                        Bundesverband der Deutschen Gießerei-Industrie (BDGUss): Die Gießerei-Industrie. Eine starke Branche in Zahlen (2019)

                     (11)

                        https://www.bdguss.de/branche/rolle-bedeutung/

                     (12)

                        Bundesverband der Deutschen Gießerei-Industrie (BDGUss): Branchenkennzahlen – Die deutsche Gießerei-Industrie (2019)

                     (13)

                        https://www.vda.de/de/services/zahlen-und-daten/jahreszahlen/automobilproduktion sowie https://www.quest-trendmagazin.de/automobilindustrie/internationalisierung/weltregion-automobilproduktion.html

                     (14)

                  https://www.oica.net/category/production-statistics/2018-statistics/
                   ;
                  https://www.acea.be/statistics/article/eu-commercial-vehicle-production

                     (15)

                        Deutsche Bank Research (2020): Automobilindustrie – Produktion in China überflügelt heimische Fertigung; Eurofound (2016): - Raportul ERM din 2016: Globalisation slowdown? Recent evidence of offshoring and reshoring in Europe (Încetinirea globalizării? Date recente privind transferul producției în Europa); Eurofound (2020): Raportul ERM din 2020: Restructuring across borders (Restructurarea transfrontalieră).

                     (16)

                        Măsurată în tonaj brut compensat (cgt).

                     (17)

                        Feldhoff, Thomas (2020): Gießereibranche unter Anpassungsdruck: Ausgewählte Entwicklungstrends.

                     (18)

                        Stephen, Sophie (2020): Deutsche Gussproduktion 2019 und Ausblick 2020, în: GIESSEREI, 04/2020.

                     (19)

                        https://ec.europa.eu/social/main.jsp?catId=582&langId=ro

                     (20)

                        https://www.serbianmonitor.com/en/chinas-mei-ta-opens-second-factory-in-obrenovac/

                     (21)

                        Crearea unei societăți de transfer nu este obligatorie în temeiul legislației germane. Nu există nicio obligație din partea societății care a efectuat disponibilizările să contribuie la crearea unei societăți de transfer. Fără participarea societății care a efectuat disponibilizările nu ar fi creată nicio societate de transfer. În cazul în care societatea care a efectuat disponibilizările se oferă să participe și dacă partenerii sociali convin cu privire la crearea unei societăți de transfer, cadrul juridic este stabilit de legislația socială germană (§ 110 și 111, SGB III).

                     (22)

                        Pentru cursurile desfășurate în clasă, sunt utilizate teste rapide pentru depistarea COVID-19, pentru a se asigura siguranța în sala de clasă.

                     (23)

                        Pentru a se evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Germania.

                     (24)

                        Totalul nu corespunde din cauza rotunjirii.

                     (25)

                        Furnizarea pachetului de servicii personalizate, care include plata unor indemnizații, precum și măsuri active pe piața muncii, poate începe de îndată ce lucrătorii intră oficial în societatea de transfer. Încă de la început, lucrătorii primesc alocații pentru formare („Transferkurzarbeitergeld”), care sunt eligibile pentru cofinanțare din FEG, în timp ce lucrătorii disponibilizați beneficiază de măsuri active pe piața muncii.

                     (26)

                        Cu toate acestea, în cadrul „Gruppe Europäische Fonds für Beschäftigung”, „Referat EF 4” este autoritatea de management pentru FEG, în timp ce autoritatea de management pentru FSE este „Referat EF 1”.

                     (27)

                        „Organisationseinheit Prüfbehörde” este o autoritate independentă de audit și de control, sub tutela directă a secretarului de stat fără caracter politic.

                     (28)

                        JO L 433I, 22.12.2020, p. 15.

                     (29)

                        JO L 433I, 22.12.2020, p. 29.

                     (30)

                        JO L 347, 20.12.2013, p. 855.

                     (31)

                        JO L 433I, 22.12.2020, p. 29.

                     (32)

                        Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (JO L 433I, 22.12.2020, p. 15).

                     (33)
                  *
                        Data urmează a fi introdusă de către Parlament înainte de publicarea în JO.


               COMISIA EUROPEANĂ
            Bruxelles, 27.4.2021
            COM(2021) 212 final
            2021/0109(BUD)
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea Fondului european de ajustare la globalizare în urma unei cereri din partea Belgiei – EGF/2020/005 BE/Swissport

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  1
                (denumit în continuare „Regulamentul privind FEG”)
                  2
               .

               2.La 22 decembrie 2020, Belgia a depus cererea EGF/2020/005 BE/Swissport pentru a obține o contribuție financiară din partea FEG, ca urmare a concedierilor
                  3
                efectuate la Swissport Belgium
                  4
                în Belgia.

               3.După evaluarea acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG.

               REZUMATUL CERERII

                        Cererea FEG

                        EGF/2020/005 BE/Swissport

                        Statul membru

                        Belgia

                        Data depunerii cererii

                        22 decembrie 2020

                        Data confirmării primirii cererii

                        22 decembrie 2020

                        Data cererii de informații suplimentare

                        5 ianuarie 2021

                        Termenul pentru furnizarea informațiilor suplimentare

                        16 februarie 2021

                        Termenul pentru finalizarea evaluării

                        11 mai 2021

                        Criteriul de intervenție

                        Articolul 4 alineatul (1) litera (a) din Regulamentul privind FEG

                        Întreprinderea principală

                        Swissport Belgium

                        Numărul de întreprinderi vizate

                        1

                        Sectorul sau sectoarele de activitate economică

                        (Diviziunea din NACE a doua revizuire)
                           5

                        Diviziunea 52 (Antrepozitare și activități auxiliare de transport)

                        Diviziunea 81 (Servicii legate de clădiri și amenajări peisajere)
                           6

                        Perioada de referință (patru luni):

                        9 iunie 2020 – 9 octombrie 2020

                        Numărul de concedieri în perioada de referință (a)

                        1 468

                        Numărul de concedieri înainte sau după perioada de referință (b)

                        0

                        Numărul total de concedieri (a + b)

                        1 468

                        Numărul total de beneficiari eligibili

                        1 468

                        Numărul total de beneficiari vizați

                        1 468

                        Buget pentru servicii personalizate (EUR)

                        5 977 108

                        Buget pentru implementarea FEG
                           7
                         (EUR)

                        221 600

                        Buget total (EUR)

                        6 198 708

                        Contribuția din partea FEG (60 %) (EUR)

                        3 719 224

               EVALUAREA CERERII

               Procedura

               4.La 22 decembrie 2020, Belgia a depus cererea EGF/2020/005 BE/Swissport, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul FEG. Comisia a confirmat primirea cererii la aceeași dată și a solicitat informații suplimentare din partea Belgiei la 5 ianuarie 2021. Aceste informații suplimentare au fost furnizate în termen de șase săptămâni de la data cererii. Termenul de 12 săptămâni de la data primirii cererii complete, în cursul căruia Comisia trebuie să finalizeze evaluarea conformității cererii cu condițiile de acordare a unei contribuții financiare, expiră la 11 mai 2021.

               Eligibilitatea cererii

               Întreprinderile și beneficiarii în cauză

               5.Cererea se referă la un număr de 1 468 de lucrători concediați de Swissport Belgium. Concedierile vizează întregul teritoriu al Belgiei.

               6.Belgia a depus cererea în temeiul criteriilor de intervenție prevăzute la articolul 4 alineatul (1) litera (a) din Regulamentul privind FEG, care prevede concedierea într-o perioadă de referință de patru luni a cel puțin 500 de lucrători într-o întreprindere dintr-un stat membru, inclusiv lucrători concediați de furnizori și producători din aval și/sau persoane care desfășoară o activitate independentă și care și-au încetat activitatea.

               7.Perioada de referință de patru luni aplicabilă cererii este cuprinsă între 9 iunie 2020 și 9 octombrie 2020.

               8.În perioada de referință, Swissport Belgium a concediat 1 468 de lucrători.

               Calcularea disponibilizărilor și a cazurilor de încetare a activității

               9.Toate concedierile din cursul perioadei de referință au fost calculate de la data notificării individuale de concediere din partea angajatorului sau de încetare a contractului de muncă al lucrătorului.

               Beneficiari eligibili

               10.Numărul total de beneficiari eligibili este de 1 468.

               Legătura dintre concedieri și o criză financiară și economică mondială

               11.La 11 martie 2020, Organizația Mondială a Sănătății a declarat epidemia de COVID-19 drept pandemie. La 27 mai 2020, în comunicarea sa intitulată Un buget al UE care capacitează puterea de acțiune a planului de redresare pentru Europa
                  8
               , Comisia Europeană a declarat că pandemia a generat o criză economică și a prezentat un plan de redresare a economiei. Acesta permite FEG să ofere asistență persoanelor care și-au pierdut locul de muncă din cauza unei crize financiare și economice mondiale, ca instrument de urgență reactiv.

               12.Pandemia a provocat cea mai profundă recesiune din istoria UE în prima jumătate a anului 2020. Potrivit previziunilor economice europene (intermediare) ale Comisiei din iarna anului 2021
                  9
               , PIB-ul UE urma să scadă cu aproximativ 6,3 % în 2020 și să crească cu 3,7 % în 2021, respectiv cu 3,9 % în 2022.

               13.Pentru a ține sub control pandemia de COVID-19, Belgia a impus restricții de deplasare a persoanelor la 18 martie 2020. Transportatorii aerieni și întreprinderile care își desfășurau activitatea pe aeroportul din Bruxelles s-au confruntat cu impactul imediat al acestora. În prima săptămână de impunere a restricțiilor (16-22 martie), numărul zborurilor pe acest aeroport a scăzut la doar 578, în scădere cu 58 % față de ianuarie 2020. În săptămânile care au urmat, deplasările avioanelor de pasageri la nivelul aeroportului au încetat aproape complet, cu excepția unui număr limitat de zboruri efectuate în scopuri de repatriere, urgențe medicale sau diplomatice.

               14.În ansamblu, traficul internațional de pasageri a scăzut în 2020 cu 60 % față de 2019 (de la 4,5 miliarde de pasageri la 1,8 miliarde), iar 50 % din aeronavele la nivel mondial au rămas în hangare
                  10
               .

               15.În raportul său către Parlamentul European și Consiliu privind normele comune pentru operarea serviciilor aeriene având în vedere pandemia de COVID-19
                  11
               , Comisia a recunoscut că serviciile de handling la sol au fost grav afectate și că există riscul real ca și alți furnizori de servicii de handling la sol să intre în faliment pe parcursul anului 2021.

               16.Swissport Belgium, unul dintre cei doi furnizori de servicii de handling la sol din cadrul aeroportului, era responsabil de furnizarea a 60 % din serviciile de handling și curățenie la nivelul aeroportului. În momentul în care a izbucnit pandemia, Swissport Belgium punea cu succes în aplicare un plan de redresare: în al patrulea trimestru al anului 2019, cifra de afaceri totală înregistrase o creștere de 5,8 % față de al patrulea trimestru al anului 2018. În cadrul reuniunii consiliului său de administrație din 20 februarie 2020, Swissport a prezentat o cifră de afaceri estimată la 4,5 milioane EUR pierderi pentru 2020, ceea ce reprezintă o scădere cu 37 % a pierderilor față de 2019.

               17.Cu toate acestea, în mai 2020 era clar că revenirea la normal a transportului aerian și a activităților aeroportuare va necesita o perioadă lungă de timp. Potrivit propriilor previziuni ale clienților săi în ceea ce privește reluarea activității, Swissport Belgium a estimat că, până la sfârșitul anului 2020, activitatea sa va fi la un nivel de aproximativ 40 % în raport cu cel aferent activității desfășurate înainte de pandemie și nu va depăși, probabil, 70-80 % în 2021
                  12
               . În lipsa lichidităților după trei luni de inactivitate, Swissport a inițiat procedura de faliment. Tribunalul din Bruxelles a declarat intrarea întreprinderii în faliment la 9 iunie 2020, cu o săptămână înainte de reluarea programată a zborurilor efectuate de pe aeroportul din Bruxelles la nivelul Europei, 60 de destinații fiind deservite de 20 de companii aeriene
                  13
               .

               18.Aviapartner Belgium, celălalt furnizor de servicii de handling la sol din cadrul aeroportului, se confrunta în egală măsură cu mari dificultăți, precum și cu lipsa lichidităților pe fondul inactivității cauzate de pandemie, veniturile sale înregistrând o scădere cu 95 % față de veniturile anterioare pandemiei. Pentru a preîntâmpina intrarea Aviapartner în faliment, aeroportul rămânând astfel fără niciun furnizor de servicii de handling la sol, Consiliul de Miniștri belgian i-a acordat un împrumut convertibil în valoare de până la 25 milioane EUR prin intermediul Societății Federale de Participare și Investiții (SFPI-FPIM)
                  14
               , la opt zile de la intrarea Swissport Belgium în faliment. În lipsa furnizorilor de servicii de handling la sol, zborurile de pasageri și de marfă nu ar putea să decoleze de pe aeroport sau să aterizeze pe acesta. Împrumutul a asigurat viabilitatea Aviapartner, astfel încât operațiunile la nivelul aeroportului să poată fi reluate după ridicarea restricțiilor.

               19.Până în prezent, sectorul antrepozitării și activităților auxiliare de transport a făcut, împreună cu alte sectoare, obiectul unei cereri multisectoriale de asistență din partea FEG
                  15
               , având în vedere criza economică generată de pandemia de COVID-19, prezentată ca bază pentru cerere.

               Evenimente care au dus la concedieri și la încetarea activității

               20.La 9 iunie 2020, după ce săptămâni la rând serviciile la sol au fost aproape inexistente la nivelul aeroportului, Swissport Belgium a fost declarată în stare de faliment. În plus, din cauza gradului ridicat de incertitudine în privința redresării pe termen scurt a sectorului transportului aerian de pasageri, nicio întreprindere nu și-a manifestat interesul de a prelua activitățile de handling ale Swissport Belgium
                  16
               . Aceste două evenimente conexe au determinat concedierile pentru care a fost depusă prezenta cerere.

               Impactul preconizat al concedierilor asupra economiei și a ocupării forței de muncă la nivel local, regional sau național

               21.Potrivit Camerei de Comerț din Bruxelles și organizației patronale flamande Voka
                  17
               , aeroportul din Bruxelles înseamnă 24 000 de locuri de muncă directe și 40 000 de locuri de muncă indirecte.

               22.Concedierile la nivelul Swissport Belgium afectează lucrători care își au reședința în întreaga țară: Bruxelles (29 %), Flandra (52 %) și Valonia (19 %).

               23.Până în octombrie 2020, în ciuda implementării programelor de șomaj parțial, rata șomajului la nivel național a crescut cu 1,3 puncte procentuale, ajungând la 6,4 % comparativ cu octombrie 2019
                  18
               . În Flandra, unde se află aeroportul din Bruxelles, șomajul a crescut cu 1 punct procentual, ajungând la 4,4 % până în octombrie 2020, comparativ cu octombrie 2019. În Valonia, rata șomajului în rândul bărbaților a fost de 8,3 % în al treilea trimestru al anului 2020, cu aproape 2 puncte procentuale mai mare decât media națională pentru acest grup. Întreruperea bruscă a activității în anumite sectoare-cheie (alimentație publică, turism, cultură etc.) a afectat în mod deosebit piața forței de muncă din Bruxelles, șomajul ajungând la 15 % (+ 2 puncte procentuale anual) în al treilea trimestru al anului 2020
                  19
               .

               24.Din cauza creșterii șomajului, autoritățile belgiene se tem că procesul de reangajare va fi și mai dificil pentru lucrătorii din grupurile defavorizate. O mare parte din forța de muncă anterioară din cadrul Swissport face parte din această categorie, deoarece în cea mai mare parte este vorba despre lucrători slab calificați și semicalificați, iar aproximativ o treime (32,5 %) au peste 50 de ani. Acest grup de lucrători necesită orientare și sprijin suplimentar pentru căutarea unui loc de muncă, precum și perfecționare și recalificare adaptate nevoilor lor, pentru a le spori șansele de reangajare.

               Beneficiarii vizați și acțiunile propuse

               Beneficiarii vizați

               25.Se preconizează că toți lucrătorii disponibilizați vor beneficia de măsuri. Defalcarea acestor lucrători în funcție de sex, cetățenie și grupă de vârstă este următoarea:

                        Categorie

                        Numărul de beneficiari vizați

                        Sexul:

                        Bărbați:

                        1 086

                        (73,98 %)

                        Femei:

                        382

                        (26,02 %)

                        Cetățenie:

                        Cetățeni ai UE:

                        1 400

                        (95,37 %)

                        Cetățeni din afara UE:

                        68

                        (4,63 %)

                        Grupa de vârstă:

                        15-24 de ani:

                        83

                        (5,65 %)

                        25-29 de ani:

                        184

                        (12,53 %)

                        30-54 de ani:

                        1 001

                        (68,19 %)

                        55-64 de ani:

                        199

                        (13,56 %)

                        peste 64 de ani:

                        1

                        (0,07 %)

               Eligibilitatea acțiunilor propuse

               26.Serviciile personalizate care vor fi puse la dispoziția lucrătorilor concediați constau în acțiunile descrise mai jos:

               –Informare, asistență pentru căutarea unui loc de muncă și orientare profesională. Pe lângă informațiile generale și individuale privind măsurile, acestea vor include crearea de profiluri ale lucrătorilor, plasare pe piața muncii a personalului disponibilizat, consiliere activă și mediere în materie de locuri de muncă. De asemenea, vor fi organizate târguri de locuri de muncă.

               –Formare profesională. Se va oferi formare specifică pentru a răspunde nevoilor lucrătorilor. Aceasta va include formarea orizontală, cum ar fi limbile străine și TIC, formarea profesională în materie de competențe necesare în serviciile aeroportuare sau în sectoarele care se confruntă cu lipsă de personal calificat.

               –Formarea profesională la locul de muncă. Aceasta va fi oferită pentru posturile vacante care nu dispun de candidați potriviți. După finalizarea cu succes a formării profesionale, lucrătorului în cauză i se va oferi un contract.

               –Sprijin pentru înființarea de întreprinderi. În scopul dezvoltării unor proiecte viabile de afaceri sau de activitate independentă, lucrătorii interesați să desfășoare activități independente vor beneficia de sprijinul organizațiilor regionale. Acesta ar putea include planificarea, realizarea studiilor de fezabilitate, elaborarea planurilor de afaceri, sprijinirea identificării posibilităților de finanțare etc.

               –Contribuție la înființarea unei întreprinderi. Lucrătorii care înființează o întreprindere sau încep o activitate independentă vor primi o contribuție de până la 15 000 EUR.

               –Măsuri de stimulare și alocații. (1) Alocații pentru căutarea unui loc de muncă și pentru formare. Lucrătorii vor primi 1 EUR pe oră de participare efectivă la activități de formare sau de căutare a unui loc de muncă. (2) Contribuție la cheltuielile de deplasare. Pentru a încuraja mobilitatea regională și interregională, lucrătorii care găsesc un loc de muncă la o distanță mai mare de 60 km de domiciliu sau la o distanță care implică un timp de deplasare de peste patru ore (dus-întors), vor primi o sumă forfetară de 500 EUR în cazul în care fac naveta cu mijloace de transport privat sau 750 EUR în cazul în care fac naveta cu mijloace de transport public. (3) Bonus pentru eliminarea stereotipurilor de gen. Lucrătorii din categoria sexului mai slab reprezentat care optează pentru formare profesională pentru locuri de muncă ce se caracterizează prin inegalitate majoră de gen
                  20
                vor primi un bonus de 700 EUR plătit în două tranșe, una la începutul și cealaltă la sfârșitul formării. (4) Alocație pentru înființarea de întreprinderi. Lucrătorii vor primi o contribuție lunară de 350 EUR, pentru o perioadă de maximum 12 luni, timp în care se vor pregăti pentru a-și începe propria afacere. Pentru a sprijini noul lucrător independent în primele luni de activitate, se va pune la dispoziție, de asemenea, o contribuție de 200 EUR pentru o perioadă de maximum cinci luni. (5) Alocație pentru reîntoarcerea la școală. O indemnizație lunară de 350 EUR va fi acordată lucrătorilor care urmează studii terțiare cu normă întreagă timp de cel puțin un an sau cursuri de formare de cel puțin 3 luni pentru a dobândi competențele necesare la locuri de muncă pentru care există cerere, dar cu greu se găsesc persoane potrivite, care implică funcții esențiale
                  21
               , etc.

               27.Pandemia de COVID-19 a determinat dezvoltarea unui concept de igienă sanitară pentru a asigura punerea în aplicare a măsurilor.

               28.Acțiunile propuse, descrise în prezentul document, constituie măsuri active de ocupare a forței de muncă incluse printre acțiunile eligibile stabilite la articolul 7 din Regulamentul privind FEG. Aceste acțiuni nu înlocuiesc măsurile pasive de protecție socială.

               29.Belgia a furnizat informațiile necesare cu privire la acțiunile care sunt obligatorii pentru întreprinderea vizată în temeiul legislației naționale sau în temeiul contractelor colective de muncă. Autoritățile belgiene au confirmat că respectivele acțiuni nu vor fi înlocuite de o contribuție financiară din partea FEG.

               Bugetul estimat

               30.Costurile totale estimate sunt de 6 198 708 EUR, incluzând cheltuieli pentru servicii personalizate de 5 977 108 EUR și cheltuieli pentru activitățile de pregătire, gestionare, informare și publicitate, control și raportare de 221 600 EUR.

               31.Contribuția financiară totală solicitată din partea FEG este de 3 719 224 EUR (60 % din costurile totale).

                        Acțiuni

                        Numărul estimat de participanți

                        Costul estimat per participant
                        (în EUR)
                           22

                        Costuri totale estimate

                        (în EUR)
                           23

                        Servicii personalizate [acțiuni în temeiul articolului 7 alineatul (1) literele (a) și (c) din Regulamentul privind FEG]

                        Informare, asistență pentru căutarea unui loc de muncă și orientare profesională

                        1 468

                        2 230

                        3 273 787

                        Formare, recalificare și formare profesională

                        610

                        3 534

                        2 155 437

                        Formare la locul de muncă

                        10

                        1 440

                        14 396

                        Sprijin pentru înființarea de întreprinderi

                        70

                        2 000

                        139 988

                        Contribuție la înființarea unei întreprinderi

                        12

                        10 000

                        120 000

                        Subtotal (a):

                        Procent din pachetul de servicii personalizate

                        –

                        5 703 608

                        (95,42 %)

                        Alocații și stimulente [acțiuni în temeiul articolului 7 alineatul (1) litera (b) din Regulamentul privind FEG]

                        Măsuri de stimulare și alocații

                        367

                        745

                        273 500

                        Subtotal (b):

                        Procent din pachetul de servicii personalizate:

                        –

                        273 500

                        (4,58 %)

                         Acțiuni în temeiul articolului 7 alineatul (4) din Regulamentul privind FEG

                        1. Activități de pregătire

                        –

                        6 000

                        2. Gestionare

                        –

                        52 420

                        3. Informare și publicitate

                        –

                        55 000

                        4. Control și raportare

                        –

                        108 180

                        Subtotal (c):

                        Procent din costurile totale:

                        –

                        221 600

                        (3,57 %)

                        Costuri totale (a + b + c):

                        –

                        6 198 708

                        Contribuția FEG (60 % din costurile totale)

                        –

                        3 719 224

               32.Costurile acțiunilor identificate în tabelul de mai sus ca acțiuni în temeiul articolului 7 alineatul (1) litera (b) din Regulamentul privind FEG nu depășesc 35 % din costurile totale ale pachetului coordonat de servicii personalizate. Belgia a confirmat faptul că aceste acțiuni sunt condiționate de participarea activă a beneficiarilor vizați la activitățile de căutare a unui loc de muncă sau de formare.

               33.În privința costurilor investițiilor pentru activități independente, înființarea de noi întreprinderi și preluarea întreprinderilor de către angajați, Belgia a confirmat că acestea nu vor depăși 15 000 EUR per beneficiar.

               Perioada de eligibilitate a cheltuielilor

               34.Belgia a început prestarea serviciilor personalizate către beneficiarii vizați la 9 iunie 2020. Prin urmare, cheltuielile aferente acțiunilor vor fi eligibile pentru o contribuție financiară din FEG în perioada cuprinsă între 9 iunie 2020 și 22 decembrie 2022.

               35.Belgia a început plata cheltuielilor administrative pentru punerea în aplicare a FEG la 10 iunie 2020. Prin urmare, cheltuielile pentru activitățile de pregătire, gestionare, informare și publicitate, control și raportare sunt eligibile pentru o contribuție financiară din FEG în perioada cuprinsă între 10 iunie 2020 și 22 iunie 2023.

               Complementaritatea cu acțiunile finanțate din fonduri naționale sau din fonduri ale Uniunii

               36.Sursele prefinanțării sau ale cofinanțării naționale sunt reprezentate de bugetul Région de Bruxelles-Capitale/Brussels Hoofdstedelijk Gewest, Vlaams Gewest și Région Wallonne.

               37.Belgia a confirmat faptul că măsurile descrise mai sus care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               Proceduri de consultare a beneficiarilor vizați sau a reprezentanților acestora, a partenerilor sociali, precum și a autorităților locale și regionale

               38.Belgia a indicat că pachetul coordonat de servicii personalizate a fost elaborat în consultare cu reprezentanții lucrătorilor și cu partenerii sociali în cadrul reuniunilor care au avut loc la 3 noiembrie și la 19 noiembrie 2020. De asemenea, autoritățile belgiene au organizat o întâlnire cu Aviato vzw, un centru de ocupare a forței de muncă în cadrul aeroportului din Bruxelles pentru persoanele aflate în căutarea unui loc de muncă și angajatori. Aviato, în calitate de specialist în sectorul aviației, a fost consultat cu privire la cele mai potrivite cursuri de perfecționare și recalificare ce se impun a fi oferite lucrătorilor disponibilizați.

               39.Autoritățile regionale din Flandra, Valonia și Bruxelles sunt promotorii acestei cereri. Synerjob, structura de colaborare interregională pentru cele trei servicii belgiene de ocupare a forței de muncă
                  24
               , conferă o mai mare coerență acțiunilor propuse.

               Sistemele de gestionare și control

               40.Cererea conține o descriere a sistemului de gestionare și control, care precizează responsabilitățile organismelor implicate. Belgia a notificat Comisiei faptul că această contribuție financiară va fi gestionată și controlată de aceleași organisme care asigură gestionarea și controlul Fondului Social European în Région de Bruxelles-Capitale/Brussels Hoofdstedelijk Gewest, Vlaams Gewest și Région Wallonne.

               Angajamentele asumate de statul membru în cauză

               41.Belgia a oferit toate garanțiile necesare cu privire la următoarele:

               –în contextul accesului la acțiunile propuse și al implementării acestora, vor fi respectate principiile egalității de tratament și nediscriminării;

               –au fost respectate cerințele prevăzute de legislația națională și de legislația UE în ceea ce privește disponibilizările colective;

               –acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare;

               –acțiunile propuse vor fi complementare cu acțiunile finanțate din fondurile structurale;

               –contribuția financiară din partea FEG va respecta normele procedurale și de fond ale Uniunii în materie de ajutoare de stat.

               IMPLICAȚIILE BUGETARE

               Propunerea bugetară

               42.FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 alineatul (1) din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027
                  25
               .

               43.După examinarea cererii în conformitate cu condițiile stabilite la articolul 13 alineatul (1) din Regulamentul privind FEG și luând în considerare numărul de beneficiari vizați, acțiunile propuse și costurile estimate, Comisia propune mobilizarea FEG pentru suma de 3 719 224 EUR, reprezentând 60 % din costurile totale ale acțiunilor propuse, în scopul de a furniza o contribuție financiară ca răspuns la cererea menționată.

               44.Decizia propusă privind mobilizarea FEG va fi adoptată împreună de Parlamentul European și de Consiliu, în conformitate cu punctul 9 din Acordul interinstituțional din 16 decembrie 2020 între Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs către introducerea de noi resurse proprii
                  26
               .

               Acte conexe

               45.În același timp cu prezentarea acestei propuneri de decizie privind mobilizarea FEG, Comisia va prezenta Parlamentului European și Consiliului o propunere de transfer al sumei de 3 719 224 EUR către linia bugetară relevantă.

               46.Concomitent cu adoptarea prezentei propuneri de decizie privind mobilizarea FEG, Comisia va adopta o decizie privind o contribuție financiară, prin intermediul unui act de punere în aplicare, care va intra în vigoare la data la care Parlamentul European și Consiliul vor adopta decizia propusă privind mobilizarea FEG.

               2021/0109 (BUD)

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea Fondului european de ajustare la globalizare în urma unei
                  cereri din partea Belgiei – EGF/2020/005 BE/Swissport

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  27
               , în special articolul 15 alineatul (4),

               având în vedere Acordul interinstituțional din 16 decembrie 2020 între Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs către introducerea de noi resurse proprii
                  28
               , în special punctul 9,

               având în vedere propunerea Comisiei Europene,

               întrucât:

               (1)Fondul european de ajustare la globalizare (FEG) urmărește să ofere sprijin lucrătorilor concediați și persoanelor care desfășoară activități independente, care și-au încetat activitatea în urma unor schimbări structurale majore ale tiparelor comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, și să le acorde asistență în procesul de reintegrare pe piața muncii.

               (2)FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 alineatul (1) din Regulamentul (UE, Euratom) 2020/2093 al Consiliului
                  29
               .

               (3)La 22 decembrie 2020, Belgia a depus o cerere de mobilizare a FEG, ca urmare a concedierilor efectuate la Swissport în Belgia. Cererea a fost completată cu informații suplimentare furnizate în conformitate cu articolul 8 alineatul (3) din Regulamentul (UE) nr. 1309/2013. Cererea îndeplinește condițiile pentru stabilirea sumei contribuției financiare din partea FEG, prevăzute la articolul 13 din Regulamentul (UE) nr. 1309/2013.

               (4)Prin urmare, FEG trebuie mobilizat pentru a se furniza o contribuție financiară în valoare de 3 719 224 EUR ca răspuns la cererea depusă de Belgia.

               (5)Pentru a reduce la minimum timpul necesar pentru mobilizarea FEG, prezenta decizie trebuie să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2021, se mobilizează Fondul european de ajustare la globalizare pentru a se furniza suma de 3 719 224 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la … [data adoptării]
                  30*.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        JO L 347, 20.12.2013, p. 855.

                     (2)

                        Regulamentul (UE) nr. 1309/2013 se aplică tuturor cererilor primite până la 31 decembrie 2020.

                     (3)

                        În sensul articolului 3 din Regulamentul privind FEG.

                     (4)

                        Swissport Belgium înglobează Swissport Belgium NV și Swissport Belgium Cleaning NV.

                     (5)

                        JO L 393, 30.12.2006, p. 1.

                     (6)

                        Activitățile de curățare se încadrează în grupa 81.2 din NACE a doua revizuire.

                     (7)

                        În conformitate cu articolul 7 alineatul (4) din Regulamentul (UE) nr. 1309/2013.

                     (8)

                        Un buget al UE care capacitează puterea de acțiune a Planului de redresare pentru Europa, COM(2020) 442 final.

                     (9)

                        Previziunile economice europene (intermediare) din iarna anului 2021:
                  https://ec.europa.eu/info/sites/info/files/economy-finance/ecfin_forecast_winter_2021_overview_en.pdf
                  .

                     (10)

                        ICAO.
                  https://www.icao.int/Newsroom/Pages/2020-passenger-totals-drop-60-percent-as-COVID19-assault-on-international-mobility-continues.aspx
                  .

                     (11)

                        COM(2020) 714.

                     (12)

                  https://plus.lesoir.be/301092/article/2020-05-15/update-swissport-nannonce-pas-encore-de-licenciements-un-plan-attendu-pour-fin
                  .

                     (13)

                  https://www.rtl.be/info/belgique/economie/swissport-belgique-se-declare-en-faillite-pres-de-1-500-emplois-menaces-1223551.aspx
                  .

                     (14)

                        Société fédérale de participations et d'investissement Société - Federale Participatie en Investeringsmaatschappij (SFPI-FPIM).

                     (15)

                        EGF/2020/002 EE Estonia tourism, COM(2021) 151.

                     (16)

                  https://www.lalibre.be/economie/entreprises-startup/swissport-pas-de-reprise-pour-swissport-1-500-personnes-licenciees-5ee0e3137b50a66a594588f6
                  .

                     (17)

                  https://www.beci.be/nl/toekomst-van-brussels-airport-verzekeren-als-internationale-motor-van-onze-economie/
                  .

                     (18)

                  https://statbel.fgov.be/fr/themes/emploi-formation/marche-du-travail/emploi-et-chomage#figures
                  .

                     (19)

                  https://statbel.fgov.be/fr/themes/emploi-formation/marche-du-travail/emploi-et-chomage
                  .

                     (20)

                        Ocupații în care cel puțin 75 % dintre lucrători aparțin aceluiași gen.

                     (21)

                  Lista locurilor de muncă pentru care există cerere și sunt greu de ocupat ori implică funcții esențiale. «Métiers en tension de recrutement en Wallonie. Liste des métiers/fonctions critiques et en pénurie». Le Forem 2020
                  .

                     (22)

                        Pentru a evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Belgia.

                     (23)

                        Totalul nu corespunde din cauza rotunjirii.

                     (24)

                        VDAB (serviciul flamand de ocupare a forței de muncă), Le Forem (serviciul valon de ocupare a forței de muncă) și Actiris (serviciul de ocupare a forței de muncă din Bruxelles).

                     (25)

                        JO L 433I, 22.12.2020, p. 11.

                     (26)

                        JO L 433I, 22.12.2020, p. 28.

                     (27)

                        JO L 347, 20.12.2013, p. 855.

                     (28)

                        JO L 433I, 22.12.2020, p. 28.

                     (29)

                        Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (JO L 433I, 22.12.2020, p. 11).

                     (30)
                  *
                        Data urmează a fi introdusă de către Parlament înainte de publicarea în JO.